V. Tomanová, ministerka práce, sociálnych vecí a rodiny SR: (2009-10-21):
Navrhovanou právnou úpravou, chcem zdôrazniť, sa deklaruje podpora slobodnému kolektívnemu vyjednávaniu s minimalizáciou intervencie štátu. Ide teda predovšetkým o prípady, keď absencia kolektívnych zmlúv zvýhodňuje zamestnávateľov bez uzatvorenej kolektívnej zmluvy a na druhej strane znevýhodňuje zamestnancov týchto zamestnávateľov. Zamestnávatelia, na ktorých sa nevzťahuje žiadna kolektívna zmluva, si v konkurenčnom podnikateľskom prostredí môžu takto vytvárať priaznivejšie ekonomické podmienky, a to aj na úkor vlastných zamestnancov v porovnaní s podmienkami zamestnávateľov, na ktorých sa vzťahuje kolektívna zmluva. Vážené dámy a páni, ja odporúčam skutočne serióznejšie čítať návrhy, ktoré predkladáme, a to z toho dôvodu, že navrhovaný spôsob rozširovania záväznosti kolektívnej zmluvy vyššieho stupňa má fakultatívny charakter, zdôrazňujem, fakultatívny. A ešte zdôrazním, že ide o zmluvu čiže o dvojstranný akt. Na jednej strane sú zastúpení zamestnávatelia, na druhej strane sú zastúpení zástupcovia zamestnancov. Takže, prosím vás, je to o dobrovoľnom akte dvoch skupín  ľudí. Zdôrazňujem, že ide o fakultatívny charakter a, samozrejme, o tento fakultatívny charakter za predpokladu, že rozširovaná kolektívna zmluva vyššieho stupňa spĺňa podmienky ustanovené zákonom. Teda aj v prípade, že sú splnené zákonné podmienky rozšírenia, ministerstvo nie je povinné rozšíriť záväznosť kolektívnej zmluvy vyššieho stupňa napr. v prípade, že by rozširovanie záväznosti kolektívnej zmluvy vyššieho stupňa nebolo v súlade so základnými verejnými záujmami. Umožňuje sa, aby sa jednotliví zamestnávatelia mohli k návrhu na rozšírenie záväznosti kolektívnej zmluvy vyššieho stupňa vyjadriť, to hovorím na adresu pána poslanca Horvátha, ktorý zrejme nedočítal tento návrh. Jednotlivé návrhy na rozšírenie posudzuje tripartitná komisia zriadená na základe zákona. V tripartitnej komisii sú zastúpení tak zástupcovia zamestnancov, ako aj zástupcovia zamestnávateľov. Ak sú podmienky ustanovené zákonom splnené, je v kompetencii ministerstva rozšíriť všeobecne záväzným právnym predpisom, ktorým je výnos, záväznosť kolektívnej zmluvy vyššieho stupňa na celé odvetvie. Táto právna úprava kolektívneho vyjednávania a rozširovania kolektívnych zmlúv vyššieho stupňa vychádza z medzinárodných zmlúv a z medzinárodných dohovorov, ktorými je Slovenská republika viazaná, a to na základe článku 154c Ústavy Slovenskej republiky. Hovorím o Európskej sociálnej charte, dnes už revidovanej, hovorím o Dohovore o ochrane ľudských práv a základných slobôd, hovorím o Dohovore Medzinárodnej organizácie práce č. 98 o vykonávaní zásad práva organizovať sa a kolektívne vyjednávať a ešte spomeniem len na dôvažok aj Dohovor Medzinárodnej organizácie práce č. 154 o podpore kolektívneho vyjednávania. Dámy, páni z opozície, dovoľte mi pripomenúť jednu vec. Skutočne vaše farizejstvo je nepredstaviteľné a vaším jediným cieľom je podporovať podnikateľov. Vláda im pomáha takisto, ako sa snaží pomáhať v čase krízy aj zamestnávateľom. A prijíma opatrenia, ktoré majú pomôcť zamestnancom i zamestnávateľom. Opozícia však ochraňuje iba bohatých, iba podnikateľov a ochraňuje tých, teda budem hovoriť v tomto prípade o zamestnancoch, ktorí prostredníctvom svojich zručností, pracovných skúseností, svojich vedomostí, odborných vedomostí, ale aj praktických skúseností vytvárajú zisk podnikateľom. Dámy, páni, skutočne myslím si, že je namieste, aby sme sa zasadili aj o to, aby zamestnanci v našej republike mohli žiť dôstojne a bola im poskytovaná dôstojná práca. V súčasnosti môžeme hovoriť o tom, že priemerná mzda našich ľudí v národnom hospodárstve, keď to porovnáme s krajinami Európskej únie, patrí medzi najnižšie, naviac, keď budem hovoriť o tom, že priemerná mzda bola, myslím, 21 782 korún k 31. 12. 2008, a keď musím zdôrazniť, že viac ako 64 % z nich  má mzdu nižšiu, ako je táto suma. Takže, prosím vás, nesnažte sa zneužívať, využívať a vykorisťovať zamestnancov. Ďakujem za pochopenie.